[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 12.1.2009

COM(2008) 907 окончателен

2007/0196 (COD)

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета във връзка с приемането на директива на Европейския парламент и на Съвета за отмяна на Директива 2003/55/ЕО относно общите правила за вътрешния пазар на природен газ

2007/0196 (COD)

СЪОБЩЕНИЕ ОТ КОМИСИЯТА ДО ЕВРОПЕЙСКИЯ ПАРЛАМЕНТ съгласно член 251, параграф 2, втора алинея от Договора за ЕО относно

общата позиция на Съвета във връзка с приемането на директива на Европейския парламент и на Съвета за отмяна на Директива 2003/55/ЕО относно общите правила за вътрешния пазар на природен газ

1. КОНТЕКСТ

Предложението е предадено на Европейския парламент и на Съвета (документ COM(2007)529 - 2007/0196(COD)) на: | 19.9.2007 г. |

Становище на Европейския икономически и социален комитет, предоставено на: | 22.4.2008 г. |

Становище на Комитета на регионите, предоставено на: | 10.4.2008 г. |

Становище на Европейския парламент (на първо четене), предоставено на: | 9.7.2008 г. |

Общата позиция е приета единодушно на: | [9.1.2008 г.] |

2. ЦЕЛ НА ПРЕДЛОЖЕНИЕТО НА КОМИСИЯТА

Предложението е част от третия законодателен пакет относно вътрешния пазар на ЕС за газ и електроенергия („трети пакет“), който включва две директиви и три регламента.

Основната цел на пакета е да създаде законодателната рамка, необходима за окончателното отваряне на пазара, и да създаде в интерес на гражданите и на промишлеността в Европейския съюз единен вътрешен пазар на ЕС за газ и електроенергия. Това ще допринесе за запазване на възможно най-ниско ниво на цените и ще повиши стандартите за обслужване и сигурност на доставките.

Това се постига чрез следните основни мерки:

- по-ефективен регулаторен надзор от страна на независими национални регулатори;

- създаването на агенция, която трябва да осигури ефективно сътрудничество между националните регулатори и да взема решения по всички съответни проблеми от трансгранично естество;

- задължително сътрудничество между операторите на мрежи с цел хармонизиране на всички правила за пренос на енергия в Европа и координиране на плануваните инвестиции;

- ефективно разделяне на услугите по производство и пренос на енергия, така че да се избягнат всякакви конфликти на интереси, да се насърчат инвестициите в мрежата и да се предотврати дискриминиращо поведение;

- засилена прозрачност и подобрено функциониране на пазара на дребно;

- укрепване на солидарността и регионалното сътрудничество между държавите-членки за да се повиши сигурността на доставките.

3. КОМЕНТАРИ ОТНОСНО ОБЩАТА ПОЗИЦИЯ

3.1. Общи забележки

Общите позиции, приети от Съвета по петте документа, от които се състои третият пакет, съдържат всички важни компоненти на предложението на Комисията, необходими за осигуряване на правилното функциониране на вътрешния пазар за газ и електроенергия и, в по-общ план, за постигането на съществените цели, посочени по-горе. Поради това този пакет може да бъде подкрепен по принцип от Комисията (вж. точка 3.2 по-долу).

Първото четене беше насочено към постигане на съгласие в рамките на Съвета. Поради това приетите от Европейския парламент изменения не бяха официално включени в общата позиция. За тази цел ще бъдат проведени преговори в рамките на второто четене. Все пак някои от приетите от Европейския парламент изменения са взети предвид в общата позиция (вж. точка 3.3 по-долу). Комисията счита, че много от измененията, които не са отразени, следва да бъдат взети под внимание при второто четене (вж. точка 3.4 по-долу).

3.2. Специфични бележки

Спрямо предложението на Комисията са направени следните основни промени.

3.2.1 Ефективно разделяне

За газ и електроенергия общата позиция предвижда три варианта за ефективно разделяне.

Приети бяха вариантът за отделяне на собствеността и вариантът за независим оператор на система (ISO). Комисията продължава да счита отделянето на собствеността за най-доброто решение.

В своята обща позиция Съветът е включил и трети вариант - независим оператор на преносна мрежа (ITO) - който позволява на операторите на преносни системи (TSO) да останат част от интегрирани предприятия, но предвижда подробни правила за автономия, независимост и инвестиции, както и специална клауза за преразглеждане, която може да доведе до законодателни предложения. Комисията счита, че тези подробни правила позволяват в приемлива степен постигането на ефективно разделяне. Като част от един общ компромис Комисията може да приеме вариант с ITO, но този вариант не бива да бъде по-слаб от общата позиция и трябва да съдържа възможно най-силните мерки, които политическият компромис позволява.

В противовес на предложението на Комисията при варианта с отделяне на собствеността е възможно миноритарно участие, но без право на глас, което гарантира избягването на конфликти на интереси.

При всички варианти TSO се сертифицира от националния регулатор. Общата позиция обаче премахва задължителната надзорна роля на Комисията в процедурата по сертифициране, като предвижда вместо това задължение за националните регулаторни органи „да се съобразят в най-голяма степен“ със становището на Комисията.

Общата позиция предвижда също и член, позволяващ на държавите-членки да вземат мерки за осигуряване на равнопоставеност, при условие че тези мерки са пропорционални, недискриминиращи и прозрачни и са съобразени с Договора за ЕО. Мерките влизат в сила едва след одобрение от страна на Комисията. По мнението на Комисията тази позиция представлява един подходящ компромис между допускането на различни модели на разделяне на вътрешния енергиен пазар и предоставянето на възможност на държавите-членки да гарантират условия на равнопоставеност на собствената си територия предвид разнообразието на моделите. Следователно тя може да бъде приета.

По отношение на „клаузата за трети държави“ предложението на Комисията предвижда необходимост от международно споразумение за да могат инвеститори от трети страни да придобият контрол върху мрежи за пренос в ЕС. Инвеститорите от трети държави също трябва да отговарят на правилата за разделяне на собствеността под задължителен надзор на Комисията. Съгласно общата позиция споразумението с трета държава вече не е предварително условие за разрешаване на придобиването на контрол от страна на инвеститор от тази трета държава. Съгласно правилата на процедурата за сертифициране, освен да гарантира съвместимост с някой от трите варианта, държавата-членка трябва да откаже сертифицирането, в случай че то крие рискове за сигурността на енергийните доставки за въпросната държава или за Общността. Националният орган трябва да се допита до Комисията и „да се съобрази в най-голяма степен“ с нейното становище. Общата позиция запазва съществените цели от предложението на Комисията и поради това е приемлива като част от един общ компромис.

3.2.2 Национални регулаторни органи

По същество предложението на Комисията предвижда създаването на независими от правителството национални регулатори и предоставя широки пълномощия по отношение както на мрежите, така и на пазарите за доставка.

Смекчаването на предложението на Комисията се отнася до пълномощия, които не засягат основните задължения при регулирането на мрежите като например политиката относно възобновяемите източници и изследователско-развойната дейност, сигурността на доставките, както и задълженията за обществени услуги. Предвидени са и ограничения за независимостта, които не засягат основния принцип, т.е. задължението за съобразяване с ролята на други компетентни органи по отношение например на екологичната съвместимост или задълженията за обществени услуги, законодателния контрол на бюджета, юридическия контрол, както и възможна промяна в управлението на регулатора.

Общата позиция като цяло запазва същността на предложението на Комисията и е приемлива. Както се посочва по-долу, общата позиция би спечелила от включването на измененията на Европейския парламент, които изясняват и допълват ролята на националните регулатори.

3.2.3 Насоки, приети съгласно процедурата по комитология

Отменен е задължителният характер на насоките и някои от тях са отстранени (за задълженията за обществени услуги, правата и задълженията на националните регулатори, пазарите на дребно и ефективното разделяне при операторите на системи на ниво разпределение). Запазените насоки са от съществено значение.

3.2.4 Дерогации

Съветът е въвел общи дерогации за малки/изолирани системи за Кипър, Люксембург и Малта, както и за Естония, Финландия и Латвия, докато всяка от тези държави-членки бъде свързана непосредствено със системата на друга държава-членка, различна от Естония, Финландия, Латвия или Литва.

3.3. Аспекти на общата позиция, отразяващи измененията на Европейския парламент

Значителен брой от измененията на Европейския парламент са включени в общата позиция буквално или по смисъл. Те са, както следва: измененията (78, 125 rev, 135 rev, 138 rev) на Европейския парламент, предлагащи варианта ITO, са влезли концептуално в рамките на общата позиция. Европейският парламент обаче настоява за назначаването на пълномощен представител, за да бъде гарантирана както независимостта на TSO, така и стойността на TSO за вертикално интегрираното предприятие.

Изменение 63, засягащо прилагането на принципа за разделяне по отношение на обществени институции, също е включено.

Следните изменения са частично отразени в общата позиция: изменения 55 и 104 за засилено регионално сътрудничество, изменение 91 за независимостта на националните регулатори, изменение 93 относно задълженията на националните регулатори и изменения 95 и 96 за методиката на одобряване на тарифите.

3.4. Изменения на Европейския парламент, които са одобрени от Комисията, но не се подкрепят от Съвета

Комисията може да приеме, в някои случаи след по-прецизно формулиране или преработка, изцяло или поне отчасти повечето от измененията, приети от Парламента. Става дума за следните основни теми.

3.4.1 Роля на регулаторите

Комисията по принцип подкрепя измененията на Парламента, засилващи ролята и независимостта на националните регулатори (например одобряване и прилагане на годишните инвестиционни планове на TSO, прилагане на мерки за защита на потребителите, следене за ограничителни договорни практики, стриктни правила и интервенция за възстановяване на конкуренцията на пазарите за доставки, автономно финансиране на регулаторите).

Дългосрочните договори са приемливи, при положение че са съобразени с правилата за конкуренция, но няма да бъдат насърчавани, тъй като имат потенциален блокиращ ефект за пазара. Докато налагането на пределни цени може да се окаже полезно в извънредни случаи и при ясно определени условия, в настоящия контекст на регулирани цени е за предпочитане да не се въвежда специална законова разпоредба, която би възпрепятствала отварянето на пазарите в много държави-членки.

Принципите, на които се основават измененията във връзка с поощряването на енергийната ефикасност, могат да бъдат подкрепени като цяло. Не може да бъде подкрепено обаче конкретното изменение, изискващо непосредствено задължение за въвеждане на ценови формули, свързани с увеличения при покачване на нивата на консумация. Предвид сложността и икономическите последствия на такова задължение и поради наличието на алтернативни пътища за постигане на същия резултат, които са за предпочитане, пазарът трябва да получи свобода да утвърждава своите собствени ценови формули.

3.4.2 Права на потребителите

Комисията по принцип подкрепя измененията на Европейския парламент, увеличаващи правата на потребителите. Това засяга по-специално разширяването на приложение А, задължението за доставчиците да представят адекватни сметки, взаимното признаване на лицензии за доставка между държавите-членки, създаването на национално ниво на единен информационен пункт, осведомяващ гражданите за техните права, и назначаването на национален омбудсман. Предложението да бъдат въведени в практиката „интелигентни“ електромери (smart meters) в рамките на 10-годишен период, може също да бъде подкрепено, въпреки че ще се наложи точният му обхват и неговият проект да бъдат внимателно преразгледани.

По отношение на Хартата на енергийните потребители Комисията признава, че информираността на потребителите е от решаващо значение за функционирането на пазара за доставки. Комисията разработи информационен инструмент под формата на Европейски контролен списък за потребителите на енергия, чиято цел е да предостави на потребителите информация за техните права. Гражданският форум за енергетика е движещата сила за изграждане на конкурентни пазари на дребно и за гарантиране на защитата на интересите на потребителите на енергия в ЕС. Контролният списък бе разработен от форума. Хартата на потребителите ще се основава на приложение А от директивите, както и на общи директиви за защита на потребителите, и поради тази причина няма да добави стойност в законодателен смисъл. Освен това по юридически причини Хартата не може да бъде включена в директивите, тъй като повтаря вече съществуващи права. Поради това Комисията не е в състояние да подкрепи изменения, целящи включването на Харта на енергийните потребители в директивата. Комисията обаче би могла да подкрепи клауза за преразглеждане, предвиждаща доклад на Комисията за прилагането на мерките от приложение А в рамките на три години след прилагането на директивата.

Комисията подкрепя също и целта на измененията, засягащи ролята на операторите на системи за разпределение. Необходимо е обаче предложенията да бъдат разгледани в подробности, за да се гарантира, че те са практични и приложими.

3.4.3 Борба срещу енергийната бедност

Европейският парламент призовава да се задължат държавите-членки да приемат мерки за борба с енергийната бедност в рамките на своите национални планове за действие в енергетиката. Това следва да гарантира намаляването на броя на засегнатите от енергийна бедност лица, да предотврати изключването от мрежата на пенсионери и хора с увреждания през зимата, както и да гарантира определянето на национално ниво на понятието енергийна бедност, в съответствие с определението на ЕО, основаващо се на възможностите за отопляване на сградите според стандартите на Световната здравна организация.

Комисията не предлага промяна на настоящата законодателна рамка, която вече включва задължение на държавите-членки за защита на уязвими потребители.

Концепцията за енергийната бедност не се използва във всички държави-членки и мерките за борба с бедността изискват да бъдат отчетени всички аспекти на енергийната и социалната политика. Комисията счита, че използването на енергийната политика в ролята на единствен инструмент би довело до смущения в работата на енергийния пазар. Държавите-членки имат свободата самостоятелно да определят уязвимите потребители във връзка със засегнатите от енергийна бедност лица. Поради това Комисията би могла да подкрепи задължението на държавите-членки да определят енергийната бедност в рамките на определението за уязвими потребители на национално ниво, но не подкрепя даването на определение за енергийната бедност на ниво ЕО.

Освен това Комисията е на мнение, че едно задължение за гарантиране на намаляването на засегнатите от енергийната бедност лица на ниво ЕО би било неуместно, тъй като не отчита мащаба на политическия ангажимент, необходим за решаването на този въпрос. Комисията обаче би могла да подкрепи една обща цел за намаляване на броя на засегнатите от енергийна бедност лица.

Комисията би могла също да подкрепи и конкретно задължение на държавите-членки за гарантиране на защитата на пенсионерите и лицата с увреждания през зимата и за докладване пред Комисията на приетите в тази връзка мерки. Комисията подкрепя също така по принцип държавите-членки, които са изпълнили своето задължение за определяне на уязвимите потребители, на базата на избягване на изключване от мрежата, когато това е уместно, но смята, че една абсолютна забрана би отишла твърде далеч.

3.4.4 Достъп до хранилища и ВПГ

Могат да бъдат подкрепени измененията на Парламента, поддържащи режима на достъп до хранилищата по член 19, но не и заличаването на законодателното и функционалното разделяне.

Предложението на Парламента за разрешаване по договореност на достъпа на трети страни до ВПГ не може да бъде прието в настоящата му форма.

3.4.5 Други въпроси

Предложените от Европейския парламент изменения, които подчертават задълженията на TSO за управление на претоварването, инвестиции в нови мощности и прозрачност, са по принцип приемливи за Комисията. Комисията може да подкрепи също и искането за засилено сътрудничество между TSO при експлоатацията на техните системи, въпреки че текстът на тази разпоредба се нуждае от изясняване.

Парламентът желае да разреши на държавите-членки да правят изключения от правилата за предоставяне на достъп на трети страни до промишлени обекти. По принцип Комисията подкрепя изключенията за промишлени обекти, които ще обхванат също летища и железни пътища. Предложеното от ЕП изменение обаче отива твърде далеч, като освобождава промишлените обекти от почти всички задължения, отнасящи се до TSO и DSO (операторите на системи за разпределение). Едно приемливо решение би могло да включва дерогации само за най-тежките административни задължения, например одобряването ex ante на тарифите от регулаторите.

4. ЗАКЛЮЧЕНИЯ

Комисията приема становището, че общата позиция запазва ключовите моменти от предложението на Комисията. Комисията счита, че по съществените въпроси общата позиция по принцип постига добро равновесие и представлява един приемлив компромис, който ще позволи безпроблемното функциониране на вътрешния пазар за газ и електроенергия. Комисията обаче счита, че множество изменения, приети от Европейския парламент на първо четене, следва да бъдат включени едва на второ четене.